Bright's Anglo-Saxon Reader/The Battle of Brunanburh

[From the Anglo-Saxon Chronicle] An. DCCCCXXXVII.

Hēr Æðelstān cyning,   eorla drihten, beorna bēahgifa,   and his brōðor ēac, Ēadmund æðeling,   ealdorlangne tīr geslōgon æt sæcce   sweorda ecgum ymbe Brunanburh:   bordweall clufan, hēowan heaðolinde   hamora lāfum, eaforan Ēadweardes,   swā him geæðele wæs fram cnēomāgum,   ðæt hī æt campe oft wið laðra gehwæne   land ealgodon, hord and hāmas. Hettend crungon

Scotta lēode   and scipflotan, fǣge fēollan,   feld dennode secga swāte,   siþþan sunne ūpp on morgentīd,   mǣre tungol, glād ofer grundas,   Godes candel beorht, ēces Drihtnes,   oð sīo æðele gesceaft sāh to setle. Ðær læg secg monig gārum āgēted,   guma Norðerna ofer scyld scoten,   swylce Scyttisc ēac, wērig wīges sæd. Wesseaxe forð

andlangne dæg   ēorodcystum on lāst legdon   lāðum ðēodum; hēowan hereflȳman   hindan ðearle mēcum mylenscearpum. Myrce ne wyrndon heardes handplegan   hæleða nānum ðāra ðe mid Anlāfe   ofer ēargebland on lides bōsme   land gesōhton, fǣge tō gefeohte. Fīfe lāgon on ðām campstede   cyningas geonge, sweordum āswefede,   swylce seofene ēac

eorlas Anlāfes,   unrīm herges, flotena and Scotta. Ðær geflȳmed wearð Norðmanna brego,   nēade gebǣded, tō lides stefne   lȳtle weorode: crēad cnear on flot,   cyning ūt gewāt on fealene flōd,   feorh generede. Swylce ðǣr ēac sē frōda   mid flēame cōm on his cȳþþe norð,   Costantīnus, hār hilderinc;   hrēman ne ðorfte mēca gemānan;   hē wæs his māga sceard,

frēonda gefylled   on folcstede, beslægen æt sæcce,   and his sunu forlēt on wælstōwe   wundum forgrunden, geongne æt gūðe. Gylpan ne ðorfte beorn blandenfeax   billgeslihtes, eald inwidda,   nē Anlāf ðȳ mā mid heora herelāfum    hlihhan ne ðorftun ðæt hī beaduweorca   beteran wurdon on campstede   cumbolgehnāstes, gārmittinge,   gumena gemōtes, wǣpemgewrīxles,   ðæs hī on wælfelda wið Ēadweardes   eaforan plegodon. Gewiton him þā Norðmenn   nægledcearrum, drēorig daroða lāf,   on Dinges mere ofer dēop wæter   Dyflin sēcan, and eft Īraland,   ǣwiscmōde.

Swylce ðā gebrōðor   bēgen ætsomne, cyning and æðeling,   cȳþþe sōhton, Wesseaxena land,   wīges hrēmige. Lētan him behindan   hrā bryttigan salowigpādan,   ðone sweartan hræfn, hyrnednebban,   and ðone hasopādan, earn æftan hwīt,   ǣses brūcan, grǣdigne gūðhafoc,   and ðæt grǣge dēor, wulf on wealda. Ne wearð wæl māre on ðȳs īglande   ǣfre gȳta folces gefylled   beforan ðyssum sweordes ecgum,   ðæs ðe ūs secgað bēc, ealde ūðwitan,   siþþan ēastan hider Engle and Seaxe   ūpp becōmon, ofer brāde brimu   Brytene sōhton, wlance wīgsmiðas,   Wēalas ofercōmon, eorlas ārhwate   eard begēatan.

Brunanburh